
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΠΡΩΤΟ Αρ. Φύλλου 232 

31 Οκτωβρίου 2013 


ΠΡΟΕΔΡΙΚΟ ΔΙΑΤΑΓΜΑ ΑΡΙΘΜ. 149 

Οργάνωση, στελέχωση και λειτουργία του Γραφείου 
Καλής Νομοθέτησης της Γ ενικής Γ ραμματείας της 
Κυβέρνησης. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) του άρθρου 21 παρ. 1 του ν. 4048/2012 (Α' 34), 

β) των άρθρων 76α, 86 και 90 του Κώδικα Νομοθεσίας 
για την Κυβέρνηση και τα Κυβερνητικά Οργανα (π.δ. 63/ 
2005, Α' 98), 

γ) του π.δ. 32/2004 «Σύσταση και Οργανισμός της 
Γενικής Γραμματείας της Κυβέρνησης» (Α' 28), όπως 
τροποποιήθηκε και ισχύει. 

2. Το γεγονός ότι από τις διατάξεις του παρόντος 
διατάγματος δεν προκαλείται δαπάνη. 

3. Την αριθ. 306/2013 γνωμοδότηση του Συμβουλίου 
της Επικράτειας, με πρόταση του Πρωθυπουργού, απο¬ 
φασίζουμε: 

Άρθρο 1 

Γραφείο Καλής Νομοθέτησης 

Το Γραφείο Υποστήριξης της Καλής Νομοθέτησης, 
το οποίο είχε συσταθεί στη Γενική Γραμματεία της 
Κυβέρνησης (άρθρο 76α του π.δ. 63/2005, Α' 98) και 
μετονομάστηκε με το άρθρο 14 του ν. 4048/2012 (Α' 34) 
σε Γ ραφείο Καλής Νομοθέτησης, αποτελεί οργανωτική 
μονάδα της καλής νομοθέτησης κατά τα οριζόμενα στο 
ν. 4048/2012. 

Αρθρο 2 

Αρμοδιότητες και λειτουργία 
του Γραφείου Καλής Νομοθέτησης 
(άρθρα 15 παρ. 2 και 7 παρ. 2 και 3 ν. 4048/2012) 

Το Γ ραφείο Καλής Νομοθέτησης συνεργάζεται με τα 
Γ ραφεία Νομοθετικής Πρωτοβουλίας των Υπουργείων 
για τον έλεγχο της ποιότητας των ρυθμίσεων, υποστη¬ 
ρίζει και συντονίζει τη λειτουργία τους και ασκεί, ιδίως, 
τις ακόλουθες αρμοδιότητες: 

α. Συντάσσει την Ανάλυση Συνεπειών Ρυθμίσεων για 
ρυθμίσεις που εκδίδονται ύστερα από πρόταση του 
Υπουργικού Συμβουλίου ή του Πρωθυπουργού. 


β. Συνεργάζεται με τα Γραφεία Νομοθετικής Πρω¬ 
τοβουλίας των Υπουργείων, καθώς και με αρμόδιες 
υπηρεσίες των Υπουργείων και ανεξάρτητες αρχές για 
θέματα αρμοδιότητας τους, με σκοπό την πληρότητα 
των Αναλύσεων Συνεπειών Ρυθμίσεων, παρέχοντας εκ 
των προτέρων γενικές κατευθύνσεις και διατυπώνο¬ 
ντας ειδικές υποδείξεις, καθώς και προβαίνοντας εκ 
των υστέρων σε διορθωτικές παρεμβάσεις. 

γ. Ζητά τη γνώμη της Επιτροπής Ανταγωνισμού κατά 
τη σύνταξη των κατευθυντήριων οδηγιών προς τα 
Υπουργεία σχετικά με τον τρόπο ανάλυσης συνεπειών 
ρυθμίσεων, όσον αφορά στη λειτουργία του ελεύθερου 
ανταγωνισμού. 

δ. Συνεργάζεται με τα Γραφεία Νομοθετικής Πρω¬ 
τοβουλίας και τις καθ’ ύλη αρμόδιες υπηρεσίες των 
Υπουργείων για την εκτίμηση των συνεπειών αναφορικά 
με ρυθμίσεις που καταρτίζονται στα όργανα της Ευρω¬ 
παϊκής Ένωσης, με σκοπό τη διαμόρφωση των εθνικών 
θέσεων που ενδείκνυται να υποστηριχθούν. 

ε. Συνεργάζεται με τα Γραφεία Νομοθετικής Πρω¬ 
τοβουλίας και τις καθ’ ύλη αρμόδιες υπηρεσίες των 
Υπουργείων στην εκτίμηση των επιπτώσεων και συνε¬ 
πειών των ρυθμίσεων, οι οποίες περιλαμβάνονται σε 
υπό κατάρτιση διεθνείς συμβάσεις ή συμφωνίες ή σε 
άλλα διεθνώς δεσμευτικά κείμενα, και συμβάλλει στη 
διαμόρφωση των εθνικών θέσεων που ενδείκνυται να 
υποστηριχθούν. 

στ. Οργανώνει και συντονίζει, σε συνεργασία με τα 
Γ ραφεία Νομοθετικής Πρωτοβουλίας των Υπουργείων, 
προγράμματα και μέτρα για την απλούστευση ισχυου- 
σών ρυθμίσεων. 

ζ. Συνεργάζεται με τα Γ ραφεία Νομοθετικής Πρωτο¬ 
βουλίας των Υπουργείων για τη διενέργεια κοινωνικού 
διαλόγου και διαβουλεύσεων με εκπροσώπους των κοι¬ 
νωνικών φορέων και ενδιαφερομένων ομάδων. 

η. Υποβάλλει στον Πρωθυπουργό Ετήσιες Εκθέσεις 
σχετικά με την πορεία της καλής νομοθέτησης, οι οποίες 
γνωστοποιούνται στην Επιτροπή Θεσμών και Διαφά¬ 
νειας της Βουλής. 

θ. Καταρτίζει ετήσιο σχέδιο με μετρήσιμους στόχους 
που έχει ως σκοπό τη μείωση των διοικητικών επιβα¬ 
ρύνσεων, την απλούστευση της νομοθεσίας και την 
εξάλειψη περιττών κανονιστικών ρυθμίσεων. 

ι. Συνεργάζεται με την Ανεξάρτητη Αρχή Συνήγορος 
του Πολίτη και τα Γ ραφεία Νομοθετικής Πρωτοβουλίας 

των Υπουργείων για τη βελτίωση της ποιότητας της 
ανάλυσης συνεπειών ρυθμίσεων. 

ια. Εφόσον πρόκειται για σχέδιο νόμου, προσθήκη ή 
τροπολογία, η ανάλυση συνεπειών ρυθμίσεων, καθώς 
και οι παρατηρήσεις του Γραφείου Καλής Νομοθέτησης 
επ’ αυτής κατατίθενται στη Βουλή και αναρτώνται στο 
δικτυακό τόπο της Βουλής. 

Άρθρο 3 

Θέσεις προσωπικού - Προσόντα - Πλήρωση θέσεων 

1. Στο Γ ραφείο Καλής Νομοθέτησης συνιστώνται, πέ¬ 
ραν των θέσεων που αναφέρονται στο άρθρο 7 του 
π.δ. 32/2004 (Α' 28), έξι (6) θέσεις ειδικού επιστημονικού 
προσωπικού του άρθρου 2 του π.δ. 50/2001 (Α' 39) με 
σχέση εργασίας ιδιωτικού δικαίου αορίστου χρόνου και 
μία (1) θέση διοικητικού προσωπικού του κλάδου ΔΕ 
Διοικητικών Γραμματέων. 

2. Από τις έξι (6) θέσεις ειδικού επιστημονικού προσω¬ 
πικού που συνιστώνται δια του παρόντος, τέσσερις (4) 
είναι θέσεις νομικών, μία (1) θέση οικονομολόγου και μία 
(1) θέση πολιτικού επιστήμονα. Η πλήρωση των ανωτέρω 
θέσεων γίνεται με τριετή απόσπαση, η οποία μπορεί να 
ανανεώνεται μία φορά, προσωπικού που κατέχει τα ίδια 
τυπικά και ουσιαστικά προσόντα, από τους φορείς των 
περιπτώσεων α' και β' της παραγράφου 6 του άρθρου 
1 του ν. 1256/1982. Στις θέσεις των νομικών μπορεί να 
αποσπώνται οι υπηρετούντες στα Γ ραφεία Νομοθετικής 
Πρωτοβουλίας των Υπουργείων ή οι υπηρετούντες δικη¬ 
γόροι με καθεστώς έμμισθης εντολής στους φορείς των 


περιπτώσεων α' και β' της παραγράφου 6 του άρθρου 1 
του ν. 1256/1982. Η απόσπαση του εν λόγω προσωπικού 
διενεργείται κατά παρέκκλιση κάθε αντίθετης γενικής 
ή ειδικής διάταξης με απόφαση του Πρωθυπουργού. 

3. Η θέση ΔΕ Διοικητικού Γραμματέα καλύπτεται με 
τριετή απόσπαση, η οποία μπορεί να ανανεώνεται μία 
φορά, από τους φορείς των περιπτώσεων α' και β' της 
παραγράφου 6 του άρθρου 1 του ν. 1256/1982. 

4. Το αποσπώμενο προσωπικό κάθε κατηγορίας εξα¬ 
κολουθεί να λαμβάνει το σύνολο των αποδοχών του με 
τα πάσης φύσεως επιδόματα της οργανικής του θέσης 
από το φορέα από τον οποίο αποσπάται. 

5. Η θέση Προϊσταμένου του Γ ραφείου Καλής Νομοθέ¬ 
τησης πληρούται όπως ορίζει το άρθρο 9 του π.δ. 32/ 
2004, όπως ισχύει. 

Άρθρο 4 

Η ισχύς του παρόντος αρχίζει από τη δημοσίευσή του 
στην Εφημερίδα της Κυβερνήσεως. 

Στον Πρωθυπουργό αναθέτουμε τη δημοσίευση και 
εκτέλεση του παρόντος διατάγματος. 

Αθήνα, 30 Οκτωβρίου 2013 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΠΡΩΘΥΠΟΥΡΓΟΣ 

ΑΝΤΩΝΗΣ Κ. ΣΑΜΑΡΑΣ 

